NARIADENIE KOMISIE (ES) č. 446/2008
z 22. mája 2008,
ktorým sa v roku 2008 podľa článku 21 ods. 4 nariadenia Rady (EHS) č. 2847/93, ktorým sa zriaďuje kontrolný systém spoločnej politiky rybolovu, upravujú určité kvóty na tuniaka modroplutvého
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (EHS) č. 2847/93 z 12. októbra 1993, ktorým sa zriaďuje kontrolný systém spoločnej politiky rybolovu (1), a najmä na jeho článok 21 ods. 4,
keďže:
(1)
Nariadením Rady (ES) č. 41/2007 (2) sa stanovilo množstvo tuniaka modroplutvého, ktoré mohli rybárske plavidlá Spoločenstva vyloviť v roku 2007 v Atlantickom oceáne východne od 45o z. d. a v Stredozemnom mori.
(2)
Francúzsko a Taliansko prekročili v roku 2007 svoju kvótu na tuniaka modroplutvého.
(3)
Na základe vyčerpania podielu Spoločenstva sa lov tuniaka modroplutvého plavidlami plaviacimi sa pod vlajkou Cypru, Grécka, Španielska, Malty alebo Portugalska alebo zaregistrovanými v jednej z uvedených krajín zakázal nariadením Komisie (ES) č. 1073/2007 (3).
(4)
Nariadenie (ES) č. 1073/2007 nadobudlo účinnosť pred tým, ako Cyprus, Grécko, Španielsko, Malta a Portugalsko vyčerpali svoje kvóty. Kvóty, ktoré uvedené členské štáty nemohli v roku 2007 využiť, predstavovali 438,6 t.
(5)
Nariadením Rady (ES) č. 40/2008 (4) sa stanovuje množstvo tuniaka modroplutvého, ktoré sa môže vyloviť v dotknutých oblastiach v roku 2008.
(6)
Je vhodné vykonať odpočet od kvót Francúzska a Talianska na tuniaka modroplutvého na rok 2008 a primerane prideliť odpočítané množstvá členským štátom, ktorých rybolovné činnosti boli zastavené pred vyčerpaním ich kvót.
(7)
Opatrenia stanovené v tomto nariadení sú v súlade so stanoviskom Riadiaceho výboru pre rybné hospodárstvo a akvakultúru,
PRIJALA TOTO NARIADENIE:
Článok 1
Kvóty na tuniaka modroplutvého (Thunnus thynnus) pridelené Francúzku a Taliansku na rok 2008 sa znižujú a odpočítané množstvá sa na rok 2008 prideľujú Grécku, Španielsku, Cypru, Malte a Portugalsku spôsobom uvedeným v prílohe.
Článok 2
Toto nariadenie nadobúda účinnosť siedmym dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 22. mája 2008